ಮುಂದಿನ ನಿಲ್ದಾಣದಲ್ಲಿ ಮನಸು ಮಾಯವಾದಂಥಾ ಮೋಹಕ ಹಾಡು!

ಈಗಾಗಲೇ ಡಿಫರೆಂಟ್ ಆಗಿರೋ ಪೋಸ್ಟರ್‌ಗಳು ಮತ್ತು ಹಾಡುಗಳ ಮೂಲಕ ‘ಮುಂದಿನ ನಿಲ್ದಾಣ’ ಚಿತ್ರ ಪ್ರೇಕ್ಷಕರನ್ನು ಸೆಳೆದುಕೊಂಡಿದೆ. ಈವರೆಗೂ ಪ್ರತೀ ಹಂತದಲ್ಲಿಯೂ ಹೊಸತನದೊಂದಿಗೆ ಸದ್ದು ಮಾಡುತ್ತಾ ಬಂದಿರೋ ಈ ಚಿತ್ರದ ಒಂದಷ್ಟು ಹಾಡುಗಳು ಬಿಡುಗಡೆಯಾಗಿ ಜನಪ್ರಿಯತೆ ಗಳಿಸಿಕೊಂಡಿವೆ. ಇದೀಗ ಮನಸೇ ಮಾಯ ಎಂಬ ಮೆಲೋಡಿ ವೀಡಿಯೋ ಸಾಂಗ್ ಒಂದು ಅನಾವರಣಗೊಂಡಿದೆ. ಒಂದೇ ಸಲಕ್ಕೆ ಮನಸಿಗಿಳಿಯುವಷ್ಟು ಮುದ್ದಾಗಿ ಮೂಡಿ ಬಂದಿರೋ ಈ ಹಾಡೂ ಸಹ ವ್ಯಾಪಕ ಮೆಚ್ಚುಗೆ ಗಳಿಸಿಕೊಳ್ಳುತ್ತಿದೆ.

ಮನಸೇ ಮಾಯ ಎಂಬ ಈ ಹಾಡನ್ನು ಸೂರಜ್ ಸಂತೋಷ್ ಹಾಗೂ ವರುಣ್ ಸುನಿಲ್ ಹಾಡಿದ್ದಾರೆ. ಕಿರಣ್ ಕಾವೇರಪ್ಪ ಈ ಹಾಡಿಗೆ ಸಾಹಿತ್ಯ ಒದಗಿಸಿದ್ದಾರೆ. ಈ ಹಾಡನ್ನು ಮಸಾಲಾ ಕಾಫಿ ಹೆಸರಿನ ತಂಡ ರೂಪಿಸಿದೆ. ಒಂದೇ ಕೇಳುವಿಕೆಯಲ್ಲಿ ಭಿನ್ನವಾದ ಸಂಗೀತದ ಪಟ್ಟುಗಳು ಮತ್ತು ಸೌಂಡಿಂಗ್‍ನಿಂದ ಗಮನ ಸೆಳೆಯುವಂಥಾ ಈ ಹಾಡು ವ್ಯಾಪಕ ಮೆಚ್ಚುಗೆ ಗಳಿಸಿಕೊಂಡು ಸದ್ಯ ಸಾಮಾಜಿಕ ಜಾಲತಾಣಗಳ ತುಂಬೆಲ್ಲ ಹರಿದಾಡುತ್ತಿದೆ. ಈ ಮೂಲಕವೇ ಮುಂದಿನ ನಿಲ್ದಾಣ ಚಿತ್ರವೂ ಮತ್ತೆ ಪ್ರೇಕ್ಷಕರ ನಡುವೆ ಹರಿದಾಡಲಾರಂಭಿಸಿದೆ.

ವಿನಯ್ ಭಾರದ್ವಾಜ್ ನಿರ್ದೇಶನ ಮಾಡಿರೋ ಈ ಚಿತ್ರದ ಟೀಸರ್ ಮತ್ತು ಪೋಸ್ಟರ್‍ಗಳೆಲ್ಲವೂ ಸೂಪರ್ ಹಿಟ್ ಆಗಿವೆ. ಈ ಮೂಲಕವೇ ಸದರಿ ಚಿತ್ರ ಬಹನಿರೀಕ್ಷಿತ ಸಿನಿಮಾವಾಗಿಯೂ ನೆಲೆ ಕಂಡುಕೊಂಡಿದೆ. ವಿಶಿಷ್ಟವಾದ ಪ್ರೇಮ ಕಥಾನಕದ ಜೊತೆ ಜೊತೆಗೇ ಗಹನವಾದುದ್ದೇನನ್ನೋ ಹೇಳಲು ಮುಂದಾಗಿರೋ ಈ ಚಿತ್ರದಲ್ಲಿ ಪ್ರವೀಣ್ ತೇಜ್, ರಾಧಿಕಾ ನಾರಾಯಣ್ ಮತ್ತು ಅನನ್ಯಾ ಕಶ್ಯಪ್ ಪ್ರಧಾನ ಪಾತ್ರಗಳಲ್ಲಿ ನಟಿಸಿದ್ದಾರೆ. ಇದೀಗ ಮನಸೇ ಮಾಯ ಎಂಬ ಹಾಡಿನ ಮೂಲಕ ಸೆಳೆದುಕೊಂಡಿರೋ ಮುಂದಿನ ನಿಲ್ದಾಣ ಇಷ್ಟರಲ್ಲಿಯೇ ತೆರೆಗಾಣಲಿದೆ.